ЦIыхухэр зыщыгуфIыкIа ухуэныгъэ
Дахагъэмрэ къабзагъэмрэ лъэпкъым, цIыхум я щэнхабзэм щыщ зы Iыхьэ инщ. Ар къыдгурыIуэу, дунеймрэ щIыуэпсымрэ пщIэ яхуэтщIу, цIыху IэрыкIым дыхуэсакъыу дыпсэуныр дэтхэнэми ди къалэнщ.
Къалэхэр зэIузэпэщ, дахэ щIыным ехьэлIа федеральнэ программэм ипкъ иткIэ яухуэ паркхэм ящыщ зы иджыблагъэ яухащ. Ар ХьэтIохъущокъуэм и цIэр зезыхьэ уэрамымрэ Московскэмрэ зэпызыщIэ зыгъэпсэхупIэрщ. Абы хеубыдэ сабийхэм я джэгупIэхэр, спорт утыкухэр, щхьэж и мыхьэнэ елъытауэ языныкъуэхэм мывэ (метр зэбгъузэнатIэу 5300-рэ), адрейхэм хьэфэ лъэгу (зы миным щIигъу) ирадзащ. ТетIысхьэпIэ дахэхэр, жэщым ар къэзыгъэнэху лампIхэр зыфIэлъ пкъохэр, пхъэнкIий идзыпIэхэр куэду итщ. Къыхэгъэщыпхъэщ ухуэныгъэр щащIым жыгхэр къызэрырамыупщIыкIар, атIэ нэгъуэщI щIыпIэхэм зэрагъэIэпхъуар.
«Сабийхэр къыщIэпшмэ къыщыпкIухьын, къыщепшэкIын щIыпIэ гъунэгъуу диIэтэкъыми, егъэлеяуэ дыщыгуфIыкIащ мы ухуэныгъэм, — жаIэ гъунэгъу унэхэм щыпсэухэм. — ФIыщIэ яхудощI ар зи гукъэкIхэми, программэм Iуэхур хэзыгъэхьахэми, паркыр зыхуей хуэзэу зыщIа лэжьакIуэхэми».
«УимыIэри зумыхьэри зыщ», — жиIащ адыгэм. АтIэ, ухуэныгъэр зыхуей зэрыхуагъэзам хуэдэу дахэу, фафIэу, екIуу зезыхьэфын цIыхуу къыщIэкIыну сыхуейт абы зыщызыгъэпсэху дэтхэнэри.
БЛИЙ Даянэ.
